Up-131/99
Natisni
Opravilna št.:
Up-131/99
Datum odločitve:
13. 3. 2001
ECLI:
ECLI:SI:USRS:2001:Up.131.99
Akt:
Ustavna pritožba A. A. zoper vabilo Okrožnega državnega tožilstva v Kranju št. Kt (0) 268/99 z dne 15. 4. 1999
Izrek:
Ustavna pritožba A. A. zoper vabilo Okrožnega državnega tožilstva v Kranju št. Kt (0) 268/99 z dne 15. 4. 1999 se zavrže.
Evidenčni stavek:
Ker ustavna pritožba zoper vabilo osumljencu, da se zglasi pri državnem tožilstvu zaradi dogovora o odložitvi in morebitni odpustitvi kazenskega pregona ni dopustna, jo je Ustavno sodišče zavrglo.
Geslo:
Nepristojnost Ustavnega sodišča za presojo akta kot predmeta ustavne pritožbe, ki ni posamični akt.
Pravna podlaga:
Zakon o Ustavnem sodišču (ZUstS), 50., 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
19. 5. 1999
Vrsta odločitve:
sklep
Vrsta rešitve:
zavrženje
Dokument:
US20704
Up-131/99
13.3.2001
S K L E P
Ustavno sodišče je v postopku za preizkus ustavne pritožbe A. A. z Ž. na seji senata dne 13. marca 2001
s k l e n i l o:
Ustavna pritožba A. A. zoper vabilo Okrožnega državnega tožilstva v Kranju št. Kt (0) 268/99 z dne 15. 4. 1999 se zavrže.
O b r a z l o ž i t e v
1. Iz pritožnikove vloge smiselno izhaja, da vlaga ustavno pritožbo zoper vabilo, ki mu je bilo kot osumljencu poslano s strani Okrožnega državnega tožilstva v Kranju zaradi dogovora o odložitvi in morebitni odpustitvi kazenskega pregona. V obrazložitvi ustavne pritožbe navaja, da "gre za nasilno dejanje okrožne državne tožilke in s tem za nezakonit postopek, da bi nasilno prikrila popolnoma policijsko izropano hišo Z. 39, ki je še v zapuščinskem postopku". V podporo svoji trditvi navaja tudi svoje videnje dogodkov pred prejemom izpodbijanega vabila (izdaja sklepa št. Kt (O) 634/97 z dne 21. 7. 1998, s katerim je Okrožno državno tožilstvo v Kranju zavrglo njegovo ovadbo; nezakonita dejanja policije, ki naj bi ponaredila pooblastilo z dne 24. 10. 1988 in pomagala pri nasilnem vstopu v hišo pritožnikovih pokojnih staršev). Zatrjuje, da so mu bile kršene pravice iz 22., 27., 29., 33., 36. in 67. člena Ustave. Predlaga, naj Ustavno sodišče "ustavi in prepreči oziroma na kakšen drug ustaven način ne dovoli poizkusa nezakonitega in neustavnega postopka".
2. Po določbi prvega odstavka 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo ob pogojih, ki jih določa ta zakon, vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina.
3. Ustavna pritožba zoper vabilo državnega tožilstva ni dopustna, saj vabila osumljencu, da se zglasi pri državnem tožilstvu zaradi dogovora o odložitvi in morebitni odpustitvi kazenskega pregona, ni mogoče šteti za posamični akt, s katerim bi bilo odločeno o kakšni pravici ali obveznosti posameznika v smislu 50. člena ZUstS.
4. Ker vložena ustavna pritožba ni dopustna, jo je Ustavno sodišče zavrglo.
5. Senat Ustavnega sodišča je ta sklep sprejel na podlagi prvega odstavka 55. člena v zvezi s 50. členom ZUstS v sestavi: predsednica dr. Mirjam Škrk ter člana dr. Zvonko Fišer in dr. Ciril Ribičič.
Predsednica senata:
dr. Mirjam Škrk